****

**Ο Δήμος Σερρών συμμετέχει στην Ευρωπαϊκή Εβδομάδα Κινητικότητας 2021**

Στην Ευρωπαϊκή Εβδομάδα Κινητικότητας με θέμα **“Είμαστε υγιείς και ασφαλείς με τη βιώσιμη κινητικότητα”** συμμετέχει για 13η φορά ο Δήμος Σερρών σταθερά προσηλωμένος στις αρχές της βιώσιμης μετακίνησης. Σκοπός των δράσεων που υλοποιούνται το διάστημα 16 με 22 Σεπτεμβρίου και τελούν υπό την αιγίδα του Υπουργείου Περιβάλλοντος και Ενέργειας είναι η προώθηση βιώσιμων τρόπων μετακίνησης και μεταφοράς στον αστικό ιστό και η ευαισθητοποίηση των πολιτών στη χρήση εναλλακτικών τρόπων μετακίνησής τους.

Το φετινό θέμα της Ευρωπαϊκής εβδομάδας Κινητικότητας είναι **«Είμαστε υγιείς και ασφαλείς με τη βιώσιμη κινητικότητα»** και η επιλογή του έγινε ως φόρος τιμής στις δυσκολίες που βίωσε η Ευρώπη και ο κόσμος καθ’όλη τη διάρκεια της πανδημίας του COVID-19. Φέτος η Ε.Ε.Κ. γιορτάζει την δημιουργικότητα, την ανθεκτικότητα και τα επιτεύγματα των πόλεων και παράλληλα στοχεύει στη διατήρηση αυτής της δυναμικής.

Επιπλέον, η φετινή χρονιά αποτελεί και ορόσημο για την Ε.Ε.Κ. καθώς συμπληρώνονται 20 χρόνια πανευρωπαϊκής εκστρατείας και υποστήριξης των τοπικών πρωτοβουλιών ώστε να καταστούν οι πόλεις πιο πράσινες, πιο συμμετοχικές και πιο προσβάσιμες.

Αναλυτικά, το πρόγραμμα των εκδηλώσεων στον Δήμο Σερρών έχει ως εξής:

**Πέμπτη 16 Σεπτεμβρίου 2021**

* Πρόσκληση σε φορείς και δημότες για την παρακολούθηση της ημερίδας (20/09) με θέμα: **«****Είμαστε υγιείς και ασφαλείς με τη βιώσιμη κινητικότητα».**
* Αποστολή αφίσας με το μήνυμα της ΕΕΚ 2021 σε φορείς και σχολεία

**Παρασκευή 17 Σεπτεμβρίου 2021**

* Πρόσκληση προς τους εκπαιδευτικούς, τους γονείς και τους μαθητές της πρωτοβάθμιας και της δευτεροβάθμιας να ξεκινήσουν την νέα σχολική χρονιά πηγαίνοντας στο σχολείο πεζή με ποδήλατο ή ΜΜΜ. Αποστολή ερωτηματολογίων στα σχολεία.
* Δράση « Καθαρά πάρκα-καθαροί δρόμοι» στην οδό Κ.Καραμανλή με τη συνδρομή εθελοντών και την βοήθεια της Διεύθυνσης Τεχνικών Υπηρεσιών και της Διεύθυνσης Καθαριότητας του Δήμου Σερρών.

**Σάββατο 18 Σεπτεμβρίου 2020**

Προβολή των εργασιών:

* Κατασκευή ραμπών για την διευκόλυνση των πεζών σε υφιστάμενες διαβάσεις.
* Πλακοστρώσεις πεζοδρομίων, κοινόχρηστων χώρων, διαμόρφωση νησίδων για τη διευκόλυνση της μετακίνησης πεζή.

Στο Portal του Δήμου μας και στα μέσα κοινωνικής δικτύωσης του Δήμου θα αναρτηθούν φωτογραφίες από τις παραπάνω εργασίες που συμβάλλουν στην προαγωγή της μετακίνησης πεζή.

**Κυριακή 19 Σεπτεμβρίου 2021**

Προβολή των εργασιών:

* Εγκατάσταση βοηθητικών διατάξεων (μάτια γάτας, ακουστικές λωρίδες κ.α.) κοντά σε διαβάσεις πεζών, για την ασφαλέστερη μετακίνηση πεζών.

Στο Portal του Δήμου μας και στα μέσα κοινωνικής δικτύωσης του Δήμου, θα αναρτηθούν φωτογραφίες από τις παραπάνω εργασίες που συμβάλλουν στην προαγωγή της μετακίνησης πεζή και συμβάλλουν στην οδική ασφάλεια.

**Δευτέρα 20 Σεπτεμβρίου**

* Διοργάνωση διαδικτυακής ημερίδας με θέμα: **«Είμαστε υγιείς και ασφαλείς με τη βιώσιμη κινητικότητα».** Εκπρόσωποι υπηρεσιών του Δήμου παρουσιάζουν θέματα σχετικά με το θέμα της Ευρωπαϊκής Εβδομάδας Κινητικότητας όπως:

- η επίδραση της οδικής κυκλοφορία στα επίπεδα της αέριας ρύπανσης,

-το νέο νομοθετικό πλαίσιο σχετικά με τη μικροκινητικότητα,

-τη συσχέτιση της ψυχικής και πνευματικής υγείας με το περιβάλλον και τις μετακινήσεις.

Επιπλέον ο ανάδοχος και σύμβουλος του προγράμματος space4people θα παρουσιάσει τις προτάσεις για την εφαρμογή μιας δράσης μικρής κλίμακας στο πλαίσιο του παραπάνω έργου.

**Τρίτη 21 Σεπτεμβρίου.**

* Ανοιχτή πρόσκληση σε διαγωνισμό φωτογραφίας με θέμα: **“Μετακινούμαστε με μέσα φιλικά στο περιβάλλον, μένουμε υγιείς”.** Πρόσκληση μέσω του Portal του Δήμου, των social media του Δήμου, της Ευρωπαϊκής Εβδομάδας Κινητικότητας και του space4people, με σκοπό την συμμετοχή των ενδιαφερόμενων σε διαγωνισμό φωτογραφίας βασισμένο στο θέμα της φετινής Εβδομάδας Κινητικότητας. Οι συμμετοχές θα συγκεντρωθούν και θα αξιολογηθούν από εκπροσώπους υπηρεσιών του Δήμου. Θα ακολουθήσει τελετή βράβευσης και απονομή αναμνηστικού δώρου.
* Ανοιχτή πρόσκληση σε συλλόγους, δημότες, μαθητές, φοιτητές να έρθουν ποδηλατώντας στην οδό Κ.Καραμανλή, στις 22/09 και να συμμετέχουν στην Ημέρα χωρίς Αυτοκίνητο.

**Τετάρτη 22 Σεπτεμβρίου - Ημέρα χωρίς Αυτοκίνητο**

* Διοργάνωση Info day με ανοιχτή εκδήλωση στην οδό Καραμανλή, με σκοπό την ενημέρωση για θέματα προσβασιμότητας και την παρουσίαση του προγράμματος space4people στο κοινό. Ο ανάδοχος του έργου θα παρουσιάσει τις δράσεις της τοπικής ομάδας στήριξης και θα ζητήσει από το κοινό να πάρει μέρος ενεργά σε αυτές.
* Συμπλήρωση ερωτηματολογίων σχετικά με την επιλογή πιλοτικής εφαρμογής μικρής κλίμακας στην οδό Καραμανλή με σκοπό την διευκόλυνση των μετακινήσεων. Η δράση θα διαρκέσει από τις 10:00 έως τις 14:00.
* Διοργάνωση της ημέρας χωρίς αυτοκίνητο με αποκλεισμό της κυκλοφορίας σε τμήμα της οδού Δ. Φλωριά, με τη συνδρομή της Αστυνομικής Διεύθυνσης και της Τροχαίας Σερρών. Θα αποκλειστεί συμβολικά η κυκλοφορία των οχημάτων από τις 10:00 έως τις 12:00 στο τμήμα της οδού Φλωριά από την οδό Καραμανλή έως την οδό Υψηλάντου. Επίσης θα αποκλειστεί η κυκλοφορία και στην οδό Κ.Καραμανλή από την οδό 29ης Ιουνίου έως την οδό Φλωριά.

Στις δράσεις της ημέρας θα συμμετέχουν διάφοροι φορείς και υπηρεσίες όπως, το ΔΙΠΑΕ τμήμα Σερρών, παρουσιάζοντας τη μονάδα προσβασιμότητας, το ΚΤΕΑΛ Σερρών, προωθώντας το μήνυμα της ασφαλούς μετακίνησης στην εποχή της πανδημίας στοχεύοντας στην ανάκτηση της εμπιστοσύνης στα μέσα μαζικής μεταφοράς. Επίσης θα συμμετέχουν το Τμήμα Υγείας και Πρόνοιας του Δήμου Σερρών, ο Εμπορικός Σύλλογος, η Διεύθυνση τεχνικών Υπηρεσιών του Δήμου Σερρών, το Ειδικό Σχολείο Σερρών, ποδηλατικοί Σύλλογοι κ.α.

Σας καλούμε όλους να συμμετέχετε.